यसपालि यू-१६ क्रिकेट नहुने
मनमोहन मेमोरियल क्रिकेट सेन्टरले पूर्वप्रधानमन्त्री मनमोहन अधिकारीको स्मृति दिवसको अवसरमा आयोजना गर्ने मनमोहन मेमोरियल अन्तरप्रदेश यू-१६ क्रिकेट प्रतियोगिता यसपालि नहुने जनाएको छ ।
काठमाडौँ — मनमोहन मेमोरियल क्रिकेट सेन्टरले पूर्वप्रधानमन्त्री मनमोहन अधिकारीको स्मृति दिवसको अवसरमा आयोजना गर्ने मनमोहन मेमोरियल अन्तरप्रदेश यू-१६ क्रिकेट प्रतियोगिता यसपालि नहुने जनाएको छ । १६ वर्षमुनिका खेलाडीका लागि हुने यो प्रतियोगिता यसअघि दुई संस्करण सम्पन्न भइसकेको छ । प्रतियोगिता यस वर्ष पूर्वनिर्धारित समय (वैशाख महिना) मा आयोजना गर्न नसक्ने निर्णय गर्नुपर्दा असहज महसुस गरिरहेको सेन्टरले विज्ञप्तिमार्फत जनाएको छ । विश्वव्यापी महामारीको रूपमा फैलिएको कोरोना भाइरस (कोभिड-१९) र त्यसले उत्पन्न गरेको परिस्थितिका कारण मुलुक लकडाउनको अवस्थामा छ । सम्पूर्ण गतिविधि लगभग ठप्प भएको अवस्थामा खेलकुद पनि यसबाट अछुतो छैन । जसको असरले यस प्रतियोगितालाई प्रत्यक्ष असर पुगेकाले स्थगित गर्ने निर्णय गरेको सेन्टरका अध्यक्ष ठाकुरे गैरेले विज्ञप्तिमा भनेका छन् । यसपालि नभए पनि अर्को वर्ष प्रतियोगिताले निरन्तरता पाउने उनले जनाए । 